I kløfta nord for borgmuren ble det en gang i årene mellom 1800 og 1820 funnet 8 skjeletter liggende etter hverandre oppover kløfta. Funnet ble gjort i forbindelse med kalksteinsbrudd. Skjelettene var velbevarte. Theodor Petersen foretok i 1914 utgravning av en del av disse beina som tidligere var funnet og nedgravd igjen. Ved en analyse i 2000 ble det avklart at de innsamlede skjelettdelene er fra tre individer, og at de er datert til perioden 555-655 (folkevandringstiden). Den ene av dem er tilsynelatende drept ved en serie sverdhugg som er påført henne nedenfra og bakfra, som om hun ble drept mens hun forsøkt å flykte opp til bygdeborgen.